CELEX: 62013CN0081
Language: hu
Date: 2013-02-15 00:00:00
Title: C-81/13. sz. ügy: 2013. február 15-én benyújtott kereset — Nagy-Britannia és Észak-Írország Egyesült Királysága kontra az Európai Unió Tanácsa

20.4.2013   
            
            
               HU
            
            
               Az Európai Unió Hivatalos Lapja
            
            
               C 114/26
            
         2013. február 15-én benyújtott kereset — Nagy-Britannia és Észak-Írország Egyesült Királysága kontra az Európai Unió Tanácsa
   (C-81/13. sz. ügy)
   2013/C 114/41
   Az eljárás nyelve: angol
   
      Felek
   
   
      Felperes: Nagy-Britannia és Észak Írország Egyesült Királysága (képviselők: C. Murrell meghatalmazott, A. Dashwood QC)
   
      Alperes: az Európai Unió Tanácsa
   
      Kereseti kérelmek
   
   A felperes azt kéri, hogy a Bíróság
   
               —
            
            
               semmisítse meg az Európai Gazdasági Közösség és Törökország közötti társulást létrehozó megállapodással létrehozott társulási tanácsban a szociális biztonsági rendszerek közötti koordinációra vonatkozó rendelkezések elfogadásával kapcsolatban képviselendő európai uniós álláspontról szóló 2012. december 6-i 2012/776/EU tanácsi határozatot (1);
            
         
               —
            
            
               a Tanácsot kötelezze a költségek viselésére.
            
         
      Jogalapok és fontosabb érvek
   
   
               1.
            
            
               Nagy-Britannia és Észak-Írország Egyesült Királysága az EUMSZ 263. cikk alapján benyújtott keresetével az Európai Gazdasági Közösség és Törökország közötti társulást létrehozó megállapodással létrehozott társulási tanácsban a szociális biztonsági rendszerek közötti koordinációra vonatkozó rendelkezések elfogadásával kapcsolatban képviselendő európai uniós álláspontról szóló 2012. december 6-i 2012/776/EU tanácsi határozat megsemmisítését kéri.
            
         
               2.
            
            
               Az Egyesült Királyság azt kéri a Bíróságtól, hogy
               
                           i.
                        
                        
                           semmisítse meg a határozatot;
                        
                     
                           ii.
                        
                        
                           a Tanácsot kötelezze a költségek viselésére.
                        
                     
         
               3.
            
            
               A határozat az EUMSZ 48. cikket jelöli meg anyagi jogalapként.
            
         
               4.
            
            
               A tanácsi határozat mellékletében szereplő társulási tanácsi határozat-javaslat célja az Európai Közösségek tagállamai szociális biztonsági rendszereinek a török munkavállalókra és családtagjaikra történő alkalmazásáról szóló 3/80 társulási tanácsi határozat hatályon kívül helyezése és felváltása.
            
         
               5.
            
            
               Az Egyesült Királyság szerint az EUMSZ 48. cikk nem szolgálhat anyagi jogalapként olyan intézkedésre, amely — szándéka szerint — ilyen következményekkel járna. E rendelkezés célja a tagállamok állampolgárai szabad mozgásának elősegítése a belső piacon belül. A helyes jogalap az EUMSZ 79. cikk (2) bekezdésének b) pontja. Ez a következő területen ruház fel hatáskörrel intézkedések elfogadására: „a tagállamok valamelyikében jogszerűen tartózkodó harmadik országbeli állampolgárok jogainak meghatározása, ideértve a más tagállamokban való szabad mozgásra és tartózkodásra irányadó feltételeket is”. A tanácsi határozat pontosan ilyen intézkedés.
            
         
               6.
            
            
               Az EUMSZ 79. cikk (2) bekezdésének b) pontja az EUMSZ harmadik részének V. címében található. A Szerződésekhez fűzött 21. jegyzőkönyv értelmében az V. cím alapján elfogadott intézkedések csak abban az esetben vonatkoznak az Egyesült Királyságra (illetve Írországra), ha bejelenti, hogy azokban „részt kíván venni”. Az EUMSZ 79. cikk (2) bekezdésének b) pontja helyett a határozat anyagi jogalapjaként az EUMSZ 48. cikk téves megválasztásával a Tanács megtagadta az Egyesült Királyság azon jogának elismerését, hogy dönthet úgy, hogy nem vesz részt a határozatban, és hogy a határozat nem köti az Egyesült Királyságot.
            
         
               7.
            
            
               A 2012/776/EU tanácsi határozat megsemmisítését tehát azon az alapon kérik, hogy azt helytelen jogalap alapján fogadták el, aminek következtében az Egyesült Királyságnak a 21. jegyzőkönyv szerinti jogait nem ismerték el.
            
         
               8.
            
            
               Az Egyesült Királyság álláspontját a Szerződés szerkezete alapján és az ítélkezési gyakorlat fényében értelmezett EUMSZ 48. cikkre és az EUMSZ 79. cikk (2) bekezdésének b) pontjára alapozza. Az Egyesült Királyság továbbá arra a tényre hivatkozik, hogy a 2012/776/EU tanácsi rendelet szinte megegyezik kilenc további tanácsi határozattal, amelyet a társulási megállapodások alapján a 79. cikk (2) bekezdésnek b) pontja értelmében fogadtak el.
            
         
      (1)  HL L 340., 19. o.